A Tanács 2248/2001/EK rendelete

(2001. november 19.)

egyrészről az Európai Közösségek és azok tagállamai, másrészről a Horvát Köztársaság közötti stabilizációs és társulási megállapodás, valamint az Európai Közösség és a Horvát Köztársaság közötti ideiglenes megállapodás alkalmazására vonatkozó egyes eljárásokról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 133. cikkére,

tekintettel a Bizottság javaslatára,

mivel:

(1) A Tanács a Luxembourgban 2001. október 29-én aláírt, egyrészről az Európai Közösségek és tagállamai, valamint másrészről a Horvát Köztársaság között létrejött stabilizációs és társulási megállapodás (a továbbiakban: a stabilizációs és társulási megállapodás) megkötésének folyamatában van.

(2) Ezalatt a Tanács egy, Luxembourgban, 2001. október 29-én aláírt, az Európai Közösség és a Horvát Köztársaság közötti ideiglenes megállapodás [1] (a továbbiakban: az ideiglenes megállapodás) megkötésének folyamatában is van, amely biztosítani fogja a stabilizációs és társulási megállapodás kereskedelmi és kereskedelemmel kapcsolatos rendelkezéseinek korai hatálybalépését.

(3) Meg kell határozni az e megállapodások bizonyos rendelkezéseinek alkalmazására vonatkozó eljárásokat.

(4) Ezek a megállapodások úgy rendelkeznek, hogy a Horvát Köztársaságból származó egyes termékeknek a Közösségbe való behozatalára a vámkontingensek korlátain belül csökkentett vagy nulla százalékos vámtétellel kerülhet sor. Ezért meg kell állapítani a csökkentett vámtételek kiszámítására vonatkozó rendelkezéseket.

(5) Ezek a megállapodások már meghatározzák a tarifális intézkedésekre jogosult termékeket, a megfelelő mennyiségeket (valamint azok növelését), az alkalmazandó vámokat, az alkalmazás időszakait, továbbá a jogosultsági feltételeket.

(6) A Kombinált Nómenklatúra és a TARIC-kódokat módosító tanácsi vagy bizottsági határozatok nem okoznak lényeges változásokat.

(7) Az egyszerűség és a közösségi vámkontingensek végrehajtásáról szóló rendeletek kellő időben történő kihirdetése érdekében rendelkezni kell a Bizottságra vonatkozóan, hogy a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [2] 248. cikkének a) pontja által létrehozott bizottság támogatásával elfogadja a halászati termékekre vonatkozó vámkontingensek megnyitásáról és kezelésének szabályozásáról szóló rendeleteket. A Bizottságnak a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendelet [3] 42. cikkében meghatározott bizottság támogatásával el kell fogadnia a vámkontingensek megnyitásáról és kezelésének szabályozásáról szóló, "baby beef" termékekre vonatkozó rendeleteket.

(8) Amennyiben a kedvezményes elbánás 1 %-os vagy annál alacsonyabb értékvámokat, illetve 1 eurós vagy annál alacsonyabb egyedi vámtételeket eredményez, a vámokat teljesen fel kell függeszteni.

(9) Ezt a rendeletet az ideiglenes megállapodás hatálybalépésekor vagy ideiglenes alkalmazásakor és a stabilizációs és társulási megállapodás hatálybalépéséig kell alkalmazni.

(10) Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlásának szabályairól szóló, 1999. június 28-i 1999/468/EK tanácsi határozattal [4] összhangban kell elfogadni,

ELFOGADTA EZT A RENDELETET:

1. cikk

Tárgy

Ez a rendelet az egyrészről az Európai Közösségek és tagállamaik, és másrészről a Horvát Köztársaság közötti stabilizációs és társulási megállapodás (a továbbiakban: a stabilizációs és társulási megállapodás), valamint az Európai Közösség és a Horvát Köztársaság közötti ideiglenes megállapodás (a továbbiakban: az ideiglenes megállapodás) különböző rendelkezéseinek végrehajtására vonatkozó részletes szabályok elfogadására irányuló bizonyos eljárások meghatározására irányul.

2. cikk

A "baby beef"-re vonatkozó engedmények

Az ideiglenes megállapodás 14. cikke (2) bekezdésének, majd pedig a stabilizációs és társulási megállapodás 27. cikke (2) bekezdésének végrehajtására vonatkozó, a "baby beef" termékek vámkontingensét érintő részletes szabályokat a Bizottságnak a 3. cikk (2) bekezdésében említett eljárással összhangban kell elfogadnia.

3. cikk

Bizottság

(1) A Bizottságot az 1254/1999/EK rendelet 42. cikkében meghatározott bizottság támogatja.

(2) Az e bekezdésre való hivatkozás esetében az 1999/468/EK határozat 4. és 7. cikkét kell alkalmazni.

Az 1999/468/EK határozat 4. cikkének (3) bekezdésében előírt időtartamot egy hónapban kell meghatározni.

(3) A bizottság elfogadja saját eljárási szabályzatát.

4. cikk

A halászati termékekre vonatkozó engedmények

Az ideiglenes megállapodás 15. cikke (1) bekezdésének, majd pedig a stabilizációs és társulási megállapodás 28. cikke (1) bekezdésének végrehajtására vonatkozó, a mindkét megállapodás V.a. mellékletében felsorolt halak és halászati termékek vámkontingenseit érintő részletes szabályokat a Bizottságnak az 5. cikk (2) bekezdésében említett eljárással összhangban kell elfogadnia.

5. cikk

Bizottság

(1) A Bizottságot a 2913/92/EGK rendelet 248a. cikkében meghatározott Vámkódex Bizottság támogatja.

(2) E bekezdésre való hivatkozás esetében az 1999/468/EK határozat 4. és 7. cikkét kell alkalmazni.

Az 1999/468/EK határozat 4. cikkének (3) bekezdésében megállapított időtartamot három hónapban kell meghatározni.

(3) A bizottság elfogadja saját eljárási szabályzatát.

6. cikk

Vámcsökkentések

(1) A (2) bekezdésre is figyelemmel a kedvezményes vámtételt egy tizedesjegyre lefelé kell kerekíteni.

(2) A kedvezményes vámtétel teljes mértékű mentességet jelent abban az esetben, ha a kedvezményes vámtételnek az (1) bekezdéssel összhangban történő kiszámításakor a kapott eredmény a következők valamelyike:

a) az értékvámok esetében 1 % vagy annál alacsonyabb,

b) az egyedi vámtételek esetében 1 euró vagy annál alacsonyabb.

7. cikk

Technikai kiigazítások

A Kombinált Nómenklatúra és a TARIC-kód albontásainak változásait követően, vagy a Közösség és Horvátország közötti új megállapodások, jegyzőkönyvek, levélváltások vagy más jogi aktusok létrejötte miatt szükséges, az e rendelet szerint elfogadott részletes végrehajtási szabályok módosításait vagy technikai kiigazításait az e rendelet 3. cikkének (2) bekezdésében és 5. cikkének (2) bekezdésében meghatározott eljárásokkal összhangban kell elfogadni.

8. cikk

Hatálybalépés és alkalmazás

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet az ideiglenes megállapodás hatálybalépésének vagy ideiglenes alkalmazásának időpontjától kell alkalmazni. Ezt az időpontot az Európai Közösségek Hivatalos Lapjában közzé kell tenni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. november 19-én.

a Tanács részéről

az elnök

L. Michel

[1] Az ideiglenes megállapodást a 2001. december 14-i Hivatalos Lapban hirdetik ki.

[2] HL L 302., 1992.10.19., 1. o. A legutóbb a 2700/2000/EK rendelettel (HL L 311., 2000.12.12., 17. o.) módosított rendelet.

[3] HL L 160., 1999.6.26., 21. o.

[4] HL L 184., 1999.7.17., 23. o.

--------------------------------------------------